A Perfect Circle "Thirteenth step"

La schibetta dal mais, da Patrick Capaul

Ina band che ha fatg da tschantschar ditg avant che lur debut è cumparì en las staziuns, la constellaziun da A PERFECT CIRCLE ha procurà per speculaziuns ed aspectativas enormas - cler, sch'il chantadur da TOOL traffica insatge sper sia lavur principala. Dentant, è quest project stà bler dapli il pop d'in tschert Billy Howerdell, enconuschent ad in per paucs insiders da sia lavur davos.las culissas, respectiv davos ils regulaturs per grondezzas sco GUNS' N' ROSES, NIN ni ils MELVINS. Tuttina, Maynard James Keenan è stà il num che ha fatg vegnir alerta la scena sin in nov project. Al debut da quest project, "mer de noms", è stà ina schiba fulminanta: rock dir, progressiv dil meglier... culla vusch da TOOL.
Trais onns èn passads, super criticas unisono - e quest rudè perfetg è puspè enavos; perfetg pli che mai!
"Thirteenth step" sa numna la nova schiba da la nova furmaziun enturn chantadur Keenan e ghitarrist Howerdell; ed exact quella nova furmaziun, bassist Jordy White (ex marilyn manson), ghitarrist James Iha (ex smashing pumpkins) e battarist Josh Frese, èn responsabels per la metamorfosa d'in project tar ina dretga band.
A PERFECT CIRCLE èn pia da nov ina band, lur segund album è en las staziuns... ed a quai che reguarda la musica da quella band, surpassa ed irritescha mintga singul toc da "Thirteenth step"! Musica da rock ch'è sunada ed arranschada sin tala moda, n'è betg rock... è simplamain art! Sa tegnai ferm, vus fans da TOOL e consorts - quest album po irritar las emprimas giadas – e fa dependent, sturn, dependent, sturn...
Las ghitarras diras dal debut mancan forsa qua e là, las emprimas giadas, dentant è quest album per bler pli dirs, selvadis e bels... na, simplamain dal tuttafatg auter... Tge duai jau dir? Mintga chanzun è a l'entschatta ina surpraisa, tegna zuppà davos mintga part anc ina surpraisa e porscha cun mintga surpraisa anc ina surpraisa - surpraisas ch'ins na spetga betg, dentant surpraisas che fan surstar quant perfetg ch'ina singula band sa esser...
...blablablablablablablablablabla... Tge s’emprova insumma da declerar? Tadlai viaden e stuppai! Auter n'è gnanc pussaivel! AMEN!